Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (EΚ) αριθ. 40/94 σχετικά με το κοινοτικό σήμα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 40/94 του Συμβουλίου, της 20ής Δεκεμβρίου 1993, για το κοινοτικό σήμα, όπως τροποποιήθηκε την τελευταία φορά από τον κανονισμό (ΕΚ) αριθ. 3288/94 του Συμβουλίου, της 22ας Δεκεμβρίου 1994 [1], δημιούργησε, μέσω της κοινοτικής καταχώρισης, ενιαία προστασία του εν λόγω σήματος στο σύνολο των κρατών μελών. Το καθεστώς αυτό ανταποκρίθηκε ικανοποιητικά σε μεγάλο βαθμό στις προσδοκίες των χρηστών. Είχε επίσης ένα θετικό αντίκτυπο στην ουσιαστική υλοποίηση της εσωτερικής αγοράς. Αυτό καταδεικνύεται από μια αξιολόγηση, μετά από πρωτοβουλία της Επιτροπής, των αποτελεσμάτων που έδωσε το σύστημα το οποίο διαχειρίζεται με επιτυχία το Γραφείο Εναρμόνισης στο πλαίσιο της Εσωτερικής Αγοράς (OHMI) (στο εξής « Γραφείο »).

[1] EE L 349 της 31.12.1994, σ 83 κ.εξ.

Σύμφωνα με την παράγραφο 7 του άρθρου 39 του εν λόγω κανονισμού, η Επιτροπή, μετά την πάροδο πενταετούς περιόδου από την ημερομηνία κατά την οποία άρχισε το Γραφείο να δέχεται την κατάθεση αιτήσεων, υπέβαλε στο Συμβούλιο έκθεση [2] για τη λειτουργία του συστήματος έρευνας που προβλέπεται στην ίδια διάταξη, περιλαμβανομένων και των πληρωμών προς τα κράτη μέλη. Τα προβλήματα που εντοπίστηκαν καθώς και οι διάφορες πιθανές εναλλακτικές λύσεις τους έχουν παρουσιαστεί. Εναπόκειται επίσης στην Επιτροπή να προτείνει τις κατάλληλες τροποποιήσεις του εν λόγω συστήματος, λαμβανομένης υπόψη της πείρας που αποκομίστηκε και της εξέλιξης των ερευνητικών τεχνικών μεθόδων.

[2] ΕΕ ...

Σε συνέχεια της δέσμευσης που ανέλαβε μέσω δήλωσής της σχετικά με το άρθρο 89 του ίδιου κανονισμού, η Επιτροπή υπέβαλε επίσης στο Συμβούλιο ανακοίνωση [3] για τη λειτουργία του συστήματος εκπροσώπησης στο Γραφείο. Η εξέταση του συστήματος αυτού φανέρωσε ότι στο παρόν στάδιο δεν είναι απαραίτητες οι τροποποιήσεις του, έτσι όπως αυτό ορίζεται από τη συγκεκριμένη διάταξη.

[3] ΕΕ ...

Η εξέταση της λειτουργίας του συστήματος έρευνας και εκπροσώπησης βοήθησε να εντοπιστούν άλλα σημεία των οποίων η αποσαφήνιση ή η τροποποίηση θα είχε θετικό αντίκτυπο στη διαχείριση του κοινοτικού συστήματος. Κατά συνέπεια, η διαδικασία αυτή αναμένεται να βοηθήσει στη βελτίωση της αποτελεσματικότητας του συστήματος, να αυξήσει την προστιθέμενη αξία του, καθώς και να προλάβει, από σήμερα κιόλας, τις συνέπειες μιας προσεχούς διεύρυνσης, χωρίς ωστόσο να αλλάξει την ουσία του συστήματος, το οποίο απέδειξε ότι διατηρεί απόλυτο το κύρος του σε σχέση με τους στόχους που είχαν τεθεί.

Η παρούσα πρόταση καταρτίστηκε σε στενή συνεργασία με το Γραφείο. Ομοίως, στο πλαίσιο της ομάδας για το κοινοτικό σήμα που συγκαλείται τακτικά από το OHMI, οι διάφοροι μαζικοί φορείς τους οποίους αφορά ο κανονισμός για το κοινοτικό σήμα είχαν την ευκαιρία, με την ιδιότητά τους ως χρηστών, να διατυπώσουν τη γνώμη τους για τις προτεινόμενες αλλαγές. Διαβίβασαν επίσης γραπτώς τις παρατηρήσεις τους [4] στις υπηρεσίες της Επιτροπής. Τα σημεία που προτείνονται τα είδαν θετικά οι περισσότεροι από αυτούς. Εξάλλου, σε διάφορες συνεδριάσεις του διοικητικού συμβουλίου του OHMI, τα κράτη μέλη ενημερώθηκαν επίσης σχετικά με την πρόθεση της Επιτροπής να υποβάλει πρόταση στο Συμβούλιο για ορισμένα σημεία τα οποία θεωρούνται καίρια στο παρόν στάδιο. Όλες αυτές οι ανταλλαγές απόψεων κατέδειξαν ακόμη περισσότερο τη σκοπιμότητα μιας τέτοιας ενέργειας.

[4] AIPPI, AIM, ECTA, FICPI, UNICE, INTA.

Δικαιούχοι (άρθρο 5)

Το άρθρο 5 ορίζει τους δικαιούχους του κοινοτικού σήματος. Οι υπήκοοι τρίτων χωρών που δεν είναι μέλη της σύμβασης των Παρισίων ή/και του Παγκόσμιου Οργανισμού Εμπορίου (ΠΟΕ) μπορούν να γίνουν δικαιούχοι ενός τέτοιου σήματος μόνο στο βαθμό που διαπιστώνεται με δημοσιευμένη απόφαση της Επιτροπής ότι οι τρίτες αυτές χώρες παρέχουν στους υπηκόους όλων των κρατών μελών την ίδια προστασία που παρέχουν στους ημεδαπούς τους.

Διάφοροι λόγοι συντείνουν στην υιοθέτηση μιας πιο ευέλικτης προσέγγισης σχετικά με αυτή την απαίτηση. Εάν δεν επιβληθεί αυτή η αμοιβαιότητα, θα διευκολυνθεί σαφώς η πρόσβαση στο κοινοτικό σύστημα. Η κατάργηση ενός τέτοιου εμποδίου συμβαδίζει με την τάση που επικρατεί σήμερα στην παγκόσμια αγορά. Η διαπίστωση της πλήρωσης αυτών των προϋποθέσεων αμοιβαιότητας ή/και ισοδυναμίας μεταξύ συστημάτων έχει επιπλέον αποδειχθεί υπερβολικά πολύπλοκη διαδικασία. Τα πλεονεκτήματα δεν ισοφαρίζουν τα μειονεκτήματα για την καλή λειτουργία του κοινοτικού συστήματος. Αυτό εξάλλου έχει καταστεί αναγκαίο, επειδή ο κανονισμός για το κοινοτικό σήμα θα πρέπει να συμβαδίσει με το νέο σύστημα προστασίας του κοινοτικού σχεδίου, στο πλαίσιο του οποίου δεν έχουν προβλεφθεί από το Συμβούλιο η αμοιβαιότητα ή/και η ισοδυναμία ως προϋποθέσεις για την πρόσβαση τρίτων χωρών στο σύστημα.

Ως εκ τούτου, κρίνεται σκόπιμο να καταργηθούν αυτές οι προϋποθέσεις. Η προϋπόθεση της υπηκοότητας καταργείται επίσης. Ο ορισμός του δικαιούχου είναι επομένως ανοιχτός σε κάθε φυσικό και νομικό πρόσωπο ή οντότητα δημοσίου δικαίου. Έτσι, όλες οι υπόλοιπες προϋποθέσεις που προβλέπονται από αυτή τη διάταξη καθίστανται περιττές.

Ωστόσο οι κανόνες σχετικά με την προτεραιότητα προγενέστερου σήματος οι οποίοι υπόκεινται επίσης στις προϋποθέσεις αμοιβαιότητας και ισοδυναμίας, όπως προβλέπει το άρθρο 29, παράγραφος 5, του ίδιου κανονισμού, θα εξακολουθήσουν να εφαρμόζονται για να μη θιγούν τα κεκτημένα δικαιώματα δικαιούχων που είναι υπήκοοι των κρατών μελών.

Έρευνα (άρθρο 39)

Το σύστημα έρευνας αναμένεται να βοηθήσει στον εντοπισμό συγκρούσεων με άλλα προγενέστερα δικαιώματα που μπορούν να προβληθούν μέσω της διαδικασίας ανακοπής και τα οποία μπορούν να εμποδίσουν, ενδεχομένως, την καταχώριση του κοινοτικού σήματος που ζητείται.

Όσον αφορά τη λειτουργία του συστήματος έρευνας, σύμφωνα με την πείρα που αποκομίστηκε και η οποία αντικατοπτρίζεται στην προαναφερόμενη έκθεση, πρόκειται για ένα σύστημα πολύ δαπανηρό για το Γραφείο, που καθόλου δεν εκτιμούν οι χρήστες και που καθυστερεί την κοινοτική διαδικασία καταχώρισης. Ορισμένα κράτη μέλη δεν έχουν συμμετάσχει ποτέ στο σύστημα, μειώνοντας έτσι εν μέρει τη χρησιμότητά του, ενώ η ποιότητα των εκθέσεων έρευνας δεν είναι ομοιογενής και γενικά δεν είναι ικανοποιητικού βαθμού. Αυτές οι βασικές αδυναμίες θα επιδεινωθούν σοβαρά με τις προσεχείς προσχωρήσεις, ιδίως σε όρους κόστους. Πράγματι, σύμφωνα με τις προβλέψεις το κόστος κάθε έκθεσης έρευνας που αφορά και τα δώδεκα νέα κράτη μέλη συνεπάγεται διπλασιασμό του σημερινού κόστους ανά αίτηση καταχώρισης. Αυτό επιβαρύνει υπερβολικά τους αιτούντες, ιδίως τις μικρομεσαίες επιχειρήσεις, που έτσι γίνονται μη ανταγωνιστικές. Φτάνουμε έτσι στο αντίθετο αποτέλεσμα από το επιδιωκόμενο, που είναι ακριβώς η παροχή βοήθειας στις επιχειρήσεις που αδυνατούν οικονομικά να εντοπίσουν πιθανές συγκρούσεις με άλλα δικαιώματα. Παράλληλα, ένα υπέρμετρο κόστος του συστήματος έρευνας μπορεί να έχει επιπτώσεις στην ορθή του διαχείριση από το Γραφείο και στην οικονομική ανεξαρτησία του τελευταίου.

Είναι επομένως σκόπιμο να προληφθούν τέτοιες συνέπειες. Έτσι, μεταξύ των πιθανών εναλλακτικών λύσεων, η πιο ανώδυνη, λαμβανομένων υπόψη όλων των αντιμέτωπων στοιχείων, φαίνεται να είναι η ανεπιφύλακτη κατάργηση του συστήματος έρευνας που προβλέπεται στο άρθρο 39 του κανονισμού. Στο βαθμό που το σύστημα δεν αποφέρει στο καθεστώς καμιά πραγματική προστιθέμενη αξία, η κατάργησή του φαίνεται να είναι το καταλληλότερο μέτρο.

Εκπροσώπηση (άρθρο 89)

Όσον αφορά την εκπροσώπηση, η προαναφερόμενη έκθεση μας οδηγεί στο συμπέρασμα ότι το σύστημα μπορεί να διατηρηθεί προς το παρόν ως έχει. Ωστόσο έχουν επισημανθεί προβλήματα σχετικά με ορισμένους εγκεκριμένους πληρεξουσίους οι οποίοι, επειδή έχουν μεταφέρει την επαγγελματική τους στέγη ή τον τόπο άσκησης της δραστηριότητάς τους σε άλλο κράτος μέλος, δεν δικαιούνται πλέον να εκπροσωπούν τους πελάτες τους στην κεντρική υπηρεσία βιομηχανικής ιδιοκτησίας του προηγούμενου κράτους μέλους τους. Οφείλουν ως εκ τούτου να διαγραφούν από τον κατάλογο των εγκεκριμένων πληρεξουσίων, εκτός εάν ο πρόεδρος του Γραφείου τους χορηγήσει ειδική παρέκκλιση κατ'εφαρμογή του άρθρου 89, παράγραφος 4. Η διατύπωση του κειμένου του στοιχείου γ) της παραγράφου 2 του άρθρου 89 προσαρμόζεται καταλλήλως ώστε να αποφευχθούν τέτοιου είδους καταστάσεις. Έτσι, για να προσφύγει κανείς στο Γραφείο, αρκεί να είναι μόνιμος κάτοικος οποιουδήποτε κράτους μέλους της Κοινότητας. Η αλλαγή του τόπου διαμονής ή του τόπου εργασίας εντός του εδάφους των διάφορων κρατών μελών δεν θα έχει πλέον επιπτώσεις στην εκπροσώπηση ενώπιον του Γραφείου.

Τμήματα προσφυγών (άρθρα 130 και 131)

Η πείρα από τη λειτουργία των τμημάτων προσφυγών και η αξιολόγηση της λειτουργίας τους φανέρωσαν την ανάγκη βελτίωσης ορισμένων στοιχείων των εν λόγω τμημάτων. Θα τους δοθούν, στην ουσία, πρόσθετα μέσα για να βελτιωθεί η αποτελεσματικότητα των δραστηριοτήτων τους και η απόδοσή τους. Αυτό έχει καίρια σημασία για την, εξωτερική ιδίως, αξιοπιστία του κοινοτικού συστήματος και του έργου που επιτελεί το Γραφείο. Το σημείο αυτό είναι επίσης ζωτικής σημασίας για τους χρήστες.

Τα μέτρα που έχουν ληφθεί σχετικά είναι :

(1) Τα μέλη των τμημάτων προσφυγών, συμπεριλαμβανομένων των προέδρων, διορίζονται στο εξής από το διοικητικό συμβούλιο και όχι από το Συμβούλιο. Το μέτρο αυτό έχει ως στόχο να καταστήσει αποτελεσματικότερη τη διαδικασία διορισμού και ευκολότερη τη διαχείρισή της. Πράγματι, το διοικητικό συμβούλιο του OHMI αποφάσισε ομόφωνα κατά τη συνεδρίασή του στις 14 Μαΐου 2001 (CA-01-07) να διορίσει τα νέα μέλη των τμημάτων προσφυγών στο επίπεδο του Α5 αντί του Α3. Ως εκ τούτου, δεν θεωρείται πλέον ενδεδειγμένο να αναλαμβάνει το Συμβούλιο Υπουργών έναν τέτοιο διορισμό. Στο εξής οι αποφάσεις θα λαμβάνονται από το διοικητικό συμβούλιο. Επομένως, η αρχή βάσει της οποίας τα κράτη μέλη είναι εκείνα που αποφασίζουν διατηρείται.

Απεναντίας, η ανάκληση των μελών θα εξακολουθήσει να εμπίπτει στην ευθύνη του Δικαστηρίου, στο οποίο θα προσφεύγει το διοικητικό συμβούλιο, έτσι ώστε να είναι εγγυημένη η ανεξαρτησία τους, όπως προβλέπεται από τον ίδιο τον κανονισμό.

(2) Προβλέπεται ότι ένας πρόεδρος τμήματος προσφυγών έχει τη δυνατότητα να κατέχει επίσης τη θέση του προέδρου της υπηρεσίας προσφυγών. Καθήκον του είναι κυρίως να εγγυάται την αποτελεσματική διοικητική διαχείριση των τμημάτων προσφυγών καθώς και, στο μέτρο του δυνατού, τη συνοχή των αποφάσεων που λαμβάνονται από τα τμήματα. Εξάλλου, τα μέτρα αυτά εμπίπτουν επίσης στο πλαίσιο των αρμοδιοτήτων του προέδρου του Γραφείου, ο οποίος μπορεί να λαμβάνει όλα τα χρήσιμα μέτρα ιδίως εκδίδοντας εσωτερικές διοικητικές εντολές, για να εξασφαλίσει τη λειτουργία του Γραφείου (άρθρο 119).

(3) Επιπλέον, με μόνο σκοπό τη βελτίωση των προθεσμιών λήψης αποφάσεων από τα τμήματα προσφυγών, προβλέπεται η δυνατότητα για ένα μόνο μέλος να λαμβάνει αποφάσεις όταν το απαιτούν οι περιστάσεις. Η δυνατότητα αυτή πρέπει να περιορίζεται σε ορισμένες συγκεκριμένες περιπτώσεις και, κατά περίπτωση, μετά την ακρόαση των μερών. Δεν θα πρέπει να εφαρμόζεται στις διατάξεις εκείνες για τις οποίες δεν έχει ληφθεί απόφαση κατά το παρελθόν.

(4) Γι' αυτό, για να μην υπάρχουν αντιφάσεις από πλευράς των διάφορων τμημάτων που εξετάζουν συναφείς υποθέσεις, και λαμβανομένων υπόψη των δυσκολιών που δημιουργεί κάτι τέτοιο για το έργο του Γραφείου και σε σχέση με το εξωτερικό περιβάλλον, θεσπίζεται η δυνατότητα λήψης αποφάσεων από τμήμα με διευρυμένη σύνθεση, για ορισμένες περιπτώσεις. Οι συζητήσεις που θα διεξάγονται στο πλαίσιο του διευρυμένου αυτού τμήματος αναμένεται να καταλήγουν σε πρόσφορες κατευθυντήριες γραμμές καθώς και σε αρχές για την αντιμετώπιση περιπτώσεων που δεν εξετάστηκαν ποτέ κατά το παρελθόν, με σκοπό την εξασφάλιση της απαραίτητης συνοχής των αποφάσεων των τμημάτων προσφυγών.

Διαδικαστικά σημεία

(α) Απόλυτοι λόγοι απαραδέκτου : άρθρο 7

Όσον αφορά τη συμβατότητα του κοινοτικού καθεστώτος για την προστασία των κοινοτικών γεωγραφικών ενδείξεων με το καθεστώς για τα κοινοτικά σήματα, το άρθρο 142 προβλέπει ήδη ότι οι διατάξεις του κανονισμού (ΕΟΚ) αριθ. 2081/92 και ιδίως το άρθρο 14 του κανονισμού δεν θίγονται από τον κανονισμό (ΕΚ) αριθ. 40/94. Εισάγεται μια διάταξη στο πλαίσιο των απόλυτων λόγων απαραδέκτου για να καταστεί σαφέστερη αυτή η πτυχή κατά την εξέταση αίτησης κοινοτικού σήματος.

(β) Σχετικοί λόγοι απαραδέκτου : άρθρο 8

Οι δικαιούχοι των προστατευόμενων σημείων σε κοινοτικό επίπεδο αποκτούν το δικαίωμα να ασκούν ανακοπή, βάσει αυτού του κοινοτικού κανόνα, κατά της καταχώρισης κοινοτικού σήματος, σύμφωνα με τους όρους που προβλέπονται στην παράγραφο 4 του άρθρου 8 του κανονισμού (ΕΚ) αριθ. 40/94. Πράγματι, η υφιστάμενη διατύπωση δεν λαμβάνει υπόψη το δικαίωμα ανακοπής παρά μόνο δυνάμει της νομοθεσίας των κρατών μελών. Η νέα διατύπωση αναμένεται να διευκολύνει και να ενοποιήσει την άσκηση και την προάσπιση των δικαιωμάτων που έχουν αποκτήσει οι ενδιαφερόμενοι δικαιούχοι. Εάν τα δικαιώματα αυτά είναι προγενέστερα και για τους ίδιους λόγους, μπορεί να κηρυχθεί άκυρο ένα κοινοτικό σήμα, σύμφωνα με την παράγραφο 2 του άρθρου 52.

Πρόκειται, για παράδειγμα, για τους δικαιούχους των προστατευόμενων σημείων δυνάμει του κανονισμού (ΕΟΚ) αριθ. 2081/92 του Συμβουλίου, της 14ης Ιουλίου 1992 [5], σχετικά με την προστασία των γεωγραφικών ενδείξεων και των ονομασιών προέλευσης, και του κανονισμού (ΕΚ) αριθ. 6/2002 του Συμβουλίου, της 12ης Δεκεμβρίου 2001 [6], για τα κοινοτικά σχέδια και υποδείγματα.

[5] EE L 208 της 24.07.1992, σ 1 κ.εξ.

[6] ΕΕ L 3 της 5.01.2002, σ. 1.

γ) Πτωχευτική διαδικασία (άρθρο 21)

Ο κανονισμός (ΕΚ) αριθ. 1346/2000 του Συμβουλίου προβλέπει κοινούς κανόνες σχετικά με την αφερεγγυότητα [7]. Αφενός, σύμφωνα με τον κανονισμό αυτό, ο όρος «πτώχευση» αντικαθίσταται από τον όρο «αφερεγγυότητα». Ως εκ τούτου, προσαρμόζονται αναλόγως ο τίτλος και η διατύπωση του άρθρου 21. Αφετέρου, ο εν λόγω κανονισμός προβλέπει ότι η σημείωση στο μητρώο μιας διαδικασίας αφερεγγυότητας και η δημοσίευσή της εμπίπτει επίσης στην αρμοδιότητα του εκκαθαριστή και όχι μόνο της αρμόδιας εθνικής αρχής, δηλαδή στην αρμοδιότητα δικαστηρίου. Συνεπώς η δυνατότητα αυτή προστίθεται στο κείμενο.

[7] ΕΕ L 160 της 30.06.2000, σ.1.

(δ) Κατάθεση της αίτησης (άρθρο 25)

Για να μην τιμωρούνται χωρίς λόγο οι χρήστες όταν μια αίτηση κοινοτικού σήματος διαβιβάζεται στο Γραφείο μέσω των εθνικών γραφείων με καθυστέρηση σε σχέση με την ταχθείσα προθεσμία, γεγονός που έχει ως αποτέλεσμα την ανάκληση της αίτησης, παρατείνεται η προθεσμία διαβίβασης στο Γραφείο. Σε περίπτωση καθυστερημένης διαβίβασης, δεν θεωρείται ότι ανακλήθηκε η αίτηση, απλώς μετατίθεται η ημερομηνία κατάθεσης της αίτησης και αντικαθίσταται από την ημερομηνία παραλαβής της από το Γραφείο.

(ε) Διαίρεση της αίτησης καταχώρισης και της καταχώρισης (άρθρα 44α και 48α)

Για να απλουστευθεί και να διευκολυνθεί η διαδικασία που προβλέπεται στον κανονισμό τόσο για τους χρήστες όσο και για το Γραφείο, ο μηχανισμός συμπληρώνεται με την προσθήκη της δυνατότητας να υποβάλλεται και στη συνέχεια να εξετάζεται μια αίτηση διαίρεσης της αίτησης καταχώρισης ή της καταχώρισης. Αυτό συμβαδίζει με τις σχετικές προβλεπόμενες διατάξεις της συνθήκης για το δίκαιο των σημάτων (TLT) της 27ης Οκτωβρίου 1994.

(στ) Αναθεώρηση των αποφάσεων ex parte και inter partes (άρθρο 60 και 60α)

Η δυνατότητα αναθεώρησης των αποφάσεων επεκτείνεται και στις περιπτώσεις inter partes για να μειωθεί ο αριθμός των προσφυγών στα τμήματα προσφυγών. Ο όρος «προδικαστική» καταργείται, γιατί δημιουργεί σύγχυση.

(ζ) Ανάκληση απόφασης (άρθρο 77α)

Κατ' εξαίρεση, στις περιπτώσεις που το Γραφείο λαμβάνει μια εσφαλμένη διαδικαστική απόφαση, συμπεριλαμβανομένης της εσφαλμένης καταχώρισης στο μητρώο, μπορεί πλέον το Γραφείο να ανακαλέσει ή να διορθώσει αυτεπάγγελτα το σφάλμα αυτό σε περίοδο έξι μηνών από την ημερομηνία λήψης της απόφασης ή από την ημερομηνία καταχώρισης στο μητρώο. Αυτό θα βοηθήσει να αντιμετωπιστεί μια τέτοια κατάσταση τηρώντας τις αρχές της δικαιολογημένης εμπιστοσύνης και της ασφάλειας δικαίου τις οποίες μπορούν να επικαλεστούν οι δικαιούχοι ή τρίτοι ενδιαφερόμενοι. Μπορεί να γίνει προσφυγή κατά της απόφασης του Γραφείου.

(η) Πληρεξούσια (άρθρα 88 και 89)

Για διαδικαστικά ζητήματα και, με σκοπό να επιταχυνθεί η διαδικασία εκπροσώπησης για την κατάθεση ενός κοινοτικού σήματος, ο εκτελεστικός κανονισμός ορίζει τις περιπτώσεις και τους όρους σύμφωνα με τους οποίους ένα πληρεξούσιο εξακολουθεί να είναι ή γίνεται υποχρεωτικό.

Το μέτρο αυτό αποσκοπεί ουσιαστικά να ευθυγραμμίσει το κείμενο με το νέο σύστημα προστασίας του κοινοτικού σχεδίου. Πράγματι, στο πλαίσιο του συστήματος αυτού, που αφορά επίσης έναν ενιαίο τίτλο, το Συμβούλιο επέλεξε να εκχωρήσει την αρμοδιότητα αυτή στην Επιτροπή. Έτσι, το άρθρο 78 του κανονισμού (ΕΚ) αριθ. 6/2002 προβλέπει ότι ο εκτελεστικός κανονισμός ορίζει το αν και υπό ποιες προϋποθέσεις οι πληρεξούσιοι πρέπει να υποβάλλουν στο Γραφείο ενυπόγραφο πληρεξούσιο που εισάγεται στο φάκελο.

(θ) Κατανομή των εξόδων (άρθρο 81)

Όσον αφορά την κατανομή των εξόδων, όταν το ύψος των εξόδων περιορίζεται στα τέλη που καταβάλλονται στο Γραφείο και στα έξοδα εκπροσώπησης, το ποσό ορίζεται αυτεπαγγέλτως, χωρίς να χρειάζεται αίτηση, από το τμήμα ανακοπών ή από το τμήμα ακυρώσεων ή από το γραμματέα των τμημάτων προσφυγών. Ο στόχος που επιδιώκεται με αυτή τη διάταξη είναι η αποφυγή περιττής εργασίας για το Γραφείο.

(ι) Συνέχιση της διαδικασίας (άρθρο 78α)

Το νέο άρθρο 78α προβλέπει την παροχή αναβολής υπό μορφή συνέχισης της διαδικασίας όταν ένας διάδικος σε διαδικασία ενώπιον του Γραφείου δεν έχει τηρήσει την προθεσμία που όρισε το Γραφείο. Στις περιστάσεις αυτές είναι δυνατόν να εξασφαλίσει, μετά από αίτησή του, αυτόματη συνέχιση της διαδικασίας καταβάλλοντας πρόσθετα τέλη. Το Γραφείο μπορεί επομένως να συνεχίσει τη διαδικασία που κινήθηκε σαν να είχε τηρηθεί η προθεσμία. Η δυνατότητα αυτή συνοδεύεται από ορισμένες εξαιρέσεις και επομένως δεν εφαρμόζεται στις περιπτώσεις μη τήρησης της προθεσμίας για την κατάθεση μιας αίτησης, για τη διεκδίκηση δικαιώματος προτεραιότητας, για την εξέταση της αίτησης, για τη διαδικασία ανακοπής, για την προσφυγή στο Δικαστήριο ή για την αίτηση επαναφοράς των πραγμάτων στην προτέρα κατάσταση (restitutio in integrum).

(ια) Αίτηση μετατροπής και προϋποθέσεις (άρθρα 109 και 110)

Για να εναρμονιστεί και να γίνεται κεντρικά η εξέταση του παραδεκτού των αιτήσεων μετατροπής μιας αίτησης κοινοτικού σήματος σε αίτηση εθνικού σήματος, το έργο αυτό αναλαμβάνει το Γραφείο και όχι πλέον τα εθνικά γραφεία. Έτσι, το Γραφείο μπορεί να αποφασίσει για το παραδεκτό της αίτησης μετατροπής . τα εθνικά γραφεία αποφασίζουν επί της ουσίας της μετατροπής της αίτησης σε αίτηση εθνικού σήματος.

Κατά τις διαβουλεύσεις που διεξάγονται σχετικά με αυτό το σημείο, το μέτρο γνώρισε θετική υποδοχή από τα κράτη μέλη και από τους χρήστες. Θα διευκολύνει το έργο των εθνικών γραφείων και, χάρη στην κεντρική εξέταση της αίτησης, δεν θα κρίνεται το παραδεκτό μιας αίτησης μετατροπής βάσει διαφορετικών κριτηρίων.

(ιβ) Άσκηση ανταγωγής (άρθρο 96)

Οι διατάξεις που προβλέπονται στο άρθρο 56 σχετικά με την εξέταση μιας αίτησης έκπτωσης ή ακυρότητας ενώπιον του Γραφείο εφαρμόζονται στο πλαίσιο της άσκησης ανταγωγής έκπτωσης ή ακυρότητας. Ωστόσο, από την παράγραφο 5 του άρθρου 96 απουσιάζει η παραπομπή στην παράγραφο 2 του άρθρου 56 που επιτρέπει στο δικαιούχο κοινοτικού σήματος να ζητήσει από τον δικαιούχο προγενέστερου κοινοτικού σήματος να αποδείξει τη χρήση. Συνεπώς, θα πρέπει να προστεθεί η παραπομπή αυτή. Απεναντίας, η παραπομπή στην παράγραφο 6 του άρθρου 56 σχετικά με τη μνεία της απόφασης δικαστηρίου κοινοτικών σημάτων περιλαμβάνεται, εσφαλμένα, στην παράγραφο 5 του άρθρου 96, τη στιγμή που μια τέτοια μνεία προβλέπεται ήδη στην παράγραφο 6 του άρθρου. Ως εκ τούτου, η παραπομπή αυτή διαγράφεται.

(ιγ) Έλεγχος νομιμότητας (άρθρο 118)

Η Επιτροπή ελέγχει τη νομιμότητα ορισμένων πράξεων που προβλέπονται στο άρθρο 118. Η μη λήψη απόφασης μέσα στην προβλεπόμενη προθεσμία ισχύει ως σιωπηρή απορριπτική απόφαση. Χωρίς να εγκαταλείπεται η αρχή της τήρησης ορισμένης προθεσμίας και για λόγους ασφάλειας δικαίου, είναι σκόπιμο να παραταθούν οι σχετικές προθεσμίες.

(ιδ) Αποφάσεις ανακοπής ή ακύρωσης (άρθρα 127 και 129)

Προκειμένου να λαμβάνονται οι αποφάσεις ανακοπής κατά μιας αίτησης καταχώρισης κοινοτικού σήματος ή οι αποφάσεις ακύρωσής της όσο το δυνατόν απλούστερα και αποτελεσματικότερα, προβλέπεται η δυνατότητα, για ορισμένες περιπτώσεις, που θα πρέπει οπωσδήποτε να είναι απλές περιπτώσεις, να λαμβάνονται οι αποφάσεις από ένα μόνο μέλος του τμήματος ανακοπών ή του τμήματος ακυρώσεων. Θα ήταν προτιμότερο το μέλος αυτό να είναι νομικός.

Τέλη (άρθρο 140)

Καταργούνται ορισμένα τέλη, όπως τα τέλη που δεν αποφέρουν πραγματικό εισόδημα στο Γραφείο αλλά, αντιθέτως, επιβαρύνουν σημαντικά τη διαδικασία.

Επιτροπολογία (άρθρο 141)

Η απόφαση του Συμβουλίου της 28ης Ιουνίου 1999 (1999/468/ΕΚ) για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [8] θέσπισε νέους κανόνες όσον αφορά την «επιτροπολογία». Το άρθρο 141 του κανονισμού (ΕΚ) αριθ. 40/94 προβλέπει τη σύσταση επιτροπής για τη ρύθμιση διάφορων ζητημάτων που καθορίζονται από εκτελεστικούς κανονισμούς. Η διάταξη αυτή ευθυγραμμίζεται με την προαναφερόμενη απόφαση βάσει κανονισμού του Συμβουλίου περί προσαρμογής των διατάξεων των σχετικών με τις επιτροπές που επικουρούν την Επιτροπή στην άσκηση των εκτελεστικών αρμοδιοτήτων της, οι οποίες προβλέπονται από πράξεις του Συμβουλίου που εκδόθηκαν σύμφωνα με τη διαδικασία διαβούλευσης (ομοφωνία) [9]. Ως εκ τούτου, δεν είναι πλέον απαραίτητη η προσαρμογή του άρθρου 141 με την παρούσα πρόταση κανονισμού.

[8] ΕΕ L 184 17.07.1999, σ.23

[9] ΕΕ C 75 E 26.03.2002 σ.0448 κ.εξ.

2002/0308 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (EΚ) αριθ. 40/94 σχετικά με το κοινοτικό σήμα

(Κείϴενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [10],

[10] ΕΕ C της , σ. .

τη γνώμη του Ευρωπαϊκού Κοινοβουλίου [11],

[11] ΕΕ C της , σ. .

τη γνώμη της Ευρωπαϊκής Οικονομικής και Κοινωνικής Επιτροπής [12],

[12] ΕΕ C της , σ. .

Εκτιμώντας τα εξής :

(1) Ο κανονισμός (ΕΚ) αριθ. 40/94 του Συμβουλίου, της 20ής Δεκεμβρίου 1993, για το κοινοτικό σήμα, όπως τροποποιήθηκε την τελευταία φορά από τον κανονισμό (ΕΚ) αριθ. 3288/94 του Συμβουλίου, της 22ας Δεκεμβρίου 1994 [13], δημιούργησε, μέσω της κοινοτικής καταχώρισης, ενιαία προστασία του εν λόγω σήματος στο σύνολο των κρατών μελών. Το καθεστώς αυτό ανταποκρίθηκε ικανοποιητικά σε μεγάλο βαθμό στις προσδοκίες των χρηστών. Είχε επίσης ένα θετικό αντίκτυπο στην ουσιαστική υλοποίηση της εσωτερικής αγοράς.

[13] EE L 349 της 31.12.1994, σ 83 κ.εξ.

(2) Η λειτουργία του συστήματος επέτρεψε να εντοπιστούν ορισμένες πτυχές που θα μπορούσαν να βοηθήσουν στην περαιτέρω αποσαφήνισή του και συμπλήρωσή του. Η διαδικασία αυτή αναμένεται να βοηθήσει στη βελτίωση της αποτελεσματικότητας του συστήματος, να αυξήσει την προστιθέμενη αξία του, καθώς και να προλάβει, από σήμερα κιόλας, τις συνέπειες μιας προσεχούς διεύρυνσης, χωρίς ωστόσο να αλλάξει την ουσία του συστήματος, το οποίο απέδειξε ότι διατηρεί απόλυτο το κύρος του σε σχέση με τους στόχους που είχαν τεθεί.

(3) Στο σύστημα του κοινοτικού σήματος θα πρέπει να έχει πρόσβαση κάθε χρήστης, χωρίς καμία απαίτηση αμοιβαιότητας, ισοδυναμίας ή/και υπηκοότητας. Αυτό ευνοεί επίσης τις συναλλαγές στην παγκόσμια αγορά. Το πρόβλημα με τέτοιου είδους απαιτήσεις είναι ότι καθιστούν το σύστημα πολύπλοκο, δύσκαμπτο και αναποτελεσματικό. Εξάλλου, η γραμμή που ακολούθησε το Συμβούλιο σχετικά με αυτό το ζήτημα στο πλαίσιο του νέου συστήματος για τα κοινοτικά σχέδια ήταν η γραμμή της ευελιξίας.

(4) Με σκοπό τον εξορθολογισμό της διαδικασίας, το σύστημα έρευνας καταργείται. Στο βαθμό που δεν αποφέρει στο καθεστώς του κοινοτικού σήματος πραγματική προστιθέμενη αξία αλλά μάλλον υπέρμετρα έξοδα, καθυστέρηση της διαδικασίας και άλλα προβλήματα, το μέτρο αυτό είναι το πλέον πρόσφορο.

(5) Λαμβάνονται ορισμένα μέτρα για να παρασχεθούν στα τμήματα προσφυγών πρόσθετα μέσα για τη βελτίωση των προθεσμιών λήψης αποφάσεων τους και της λειτουργίας τους.

(6) Η πείρα που αποκομίστηκε από την εφαρμογή του συστήματος φανέρωσε τη δυνατότητα βελτίωσης ορισμένων πτυχών της διαδικασίας. Κατά συνέπεια, ορισμένα σημεία τροποποιήθηκαν ενώ άλλα προστέθηκαν με σκοπό να προσφερθεί στους χρήστες ένα προϊόν ανώτερης ποιότητας και εξίσου ανταγωνιστικό.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΚ) αριθ. 40/94 τροποποιείται ως εξής :

1. Το άρθρο 5 αντικαθίσταται από το ακόλουθο κείμενο :

«Άρθρο 5

Δικαιούχοι κοινοτικών σημάτων

Κάθε φυσικό ή νομικό πρόσωπο, συμπεριλαμβανομένων των οντοτήτων δημοσίου δικαίου, δύναται να είναι δικαιούχος κοινοτικού σήματος ».

2. Στο άρθρο 7, παράγραφος 1, προστίθεται νέο στοιχείο ια) :

« ια) τα σήματα που περιλαμβάνουν ή αποτελούνται από ονομασία που έχει κατατεθεί, εφόσον καταχωριστεί μεταγενέστερα, ως προστατευόμενη γεωγραφική ένδειξη ή ως προστατευόμενη ονομασία προέλευσης, σύμφωνα με τον κανονισμό (ΕΟΚ) αριθ. 2081/92, όταν τα προϊόντα που καλύπτονται από το σήμα δεν δικαιούνται να φέρουν την εν λόγω γεωγραφική ένδειξη ή ονομασία προέλευσης.

3. Στο άρθρο 8, παράγραφος 4, το πρώτο εδάφιο αντικαθίσταται από το ακόλουθο κείμενο :

« 4. Κατόπιν ανακοπής του δικαιούχου του μη καταχωρισμένου σήματος ή άλλου χρησιμοποιούμενου στις συναλλαγές σημείου το οποίο δεν έχει μόνον τοπική ισχύ, το αιτούμενο σήμα δεν γίνεται δεκτό για καταχώριση, όταν και εφόσον, σύμφωνα με έναν κοινοτικό κανόνα ή με το δίκαιο του κράτους μέλους που διέπει το σημείο αυτό ».

4. Το άρθρο 21 τροποποιείται ως εξής :

(α) Ο τίτλος « Πτωχευτική ή άλλη ανάλογη διαδικασία » αντικαθίσταται από τον τίτλο « Διαδικασία αφερεγγυότητας »

(β) Στην παράγραφο 1, οι όροι « Πτωχευτική ή άλλη ανάλογη διαδικασία » αντικαθίστανται από τον όρο « Διαδικασία αφερεγγυότητας »

(γ) Η παράγραφος 2 αντικαθίσταται από το ακόλουθο κείμενο :

« 2. Όταν κοινοτικό σήμα συμπεριλαμβάνεται σε διαδικασία αφερεγγυότητας, γίνεται σχετική σημείωση στο μητρώο και αντίστοιχη δημοσίευση, κατ' αίτηση του αρμόδιου εκκαθαριστή ή της αρμόδιας εθνικής αρχής ».

5. Στο άρθρο 25, η παράγραφος 3 αντικαθίσταται από το ακόλουθο κείμενο :

« 3. Οι αιτήσεις που αναφέρονται στην παράγραφο 2 και που φθάνουν στο Γραφείο μετά τη λήξη προθεσμίας δύο μηνών από την κατάθεσή τους, θεωρούνται ότι υποβλήθηκαν την ημερομηνία κατά την οποία η αίτηση έφθασε στο Γραφείο ».

6. Στο άρθρο 35, η παράγραφος 1 αντικαθίσταται από το ακόλουθο κείμενο :

« 1. Ο δικαιούχος κοινοτικού σήματος που είναι δικαιούχος ταυτόσημου προγενέστερου σήματος, καταχωρισμένου σε κράτος μέλος, συμπεριλαμβανομένου σήματος καταχωρισμένου στο έδαφος της Μπενελούξ ή προγενέστερου ταυτόσημου σήματος που αποτέλεσε αντικείμενο διεθνούς καταχώρισης με ισχύ σε κράτος μέλος, για προϊόντα ή υπηρεσίες που ταυτίζονται με εκείνα για τα οποία είχε καταχωριστεί το προγενέστερο σήμα ή εμπεριεχόμενα σε αυτά, μπορεί να διεκδικήσει την αρχαιότητα του προγενέστερου σήματος όσον αφορά το κράτος μέλος στο οποίο ή για το οποίο έχει καταχωριστεί».

7. Στο άρθρο 36, παράγραφος 1, το στοιχείο β) αντικαθίσταται από το ακόλουθο κείμενο :

« β) αν η αίτηση κοινοτικού σήματος πληροί τις προϋποθέσεις που προβλέπονται στον παρόντα κανονισμό και τις προϋποθέσεις που προβλέπονται στον εκτελεστικό κανονισμό ».

8. Το άρθρο 37 καταργείται.

9. Το άρθρο 39 καταργείται.

10. Το άρθρο 40 αντικαθίσταται από το ακόλουθο κείμενο :

« 1. Εάν πληρούνται οι προϋποθέσεις που προβλέπονται για την αίτηση κοινοτικού σήματος, η αίτηση δημοσιεύεται, εφόσον δεν απορριφθεί βάσει του άρθρου 38.

2. Εάν, μετά τη δημοσίευση, η αίτηση απορριφθεί βάσει του άρθρου 38, η απορριπτική απόφαση δημοσιεύεται μόλις καταστεί τελεσίδικη ».

11. Στον τίτλο IV, ο τίτλος του τμήματος 5 αντικαθίσταται από τον ακόλουθο τίτλο :

« ΑΝΑΚΛΗΣΗ, ΠΕΡΙΟΡΙΣΜΟΣ, ΤΡΟΠΟΠΟΙΗΣΗ ΚΑΙ ΔΙΑΙΡΕΣΗ ΤΗΣ ΑΙΤΗΣΗΣ ».

12. Μετά το άρθρο 44 εισάγεται το ακόλουθο άρθρο 44α:

«Άρθρο 44α

Διαίρεση της αίτησης

1. Ο καταθέτης μπορεί να διαιρέσει την αίτηση δηλώνοντας ότι ένα τμήμα των προϊόντων ή των υπηρεσιών που περιλαμβάνονται στην αρχική αίτηση θα αποτελέσουν αντικείμενο μιας ή περισσότερων τμηματικών αιτήσεων. Τα προϊόντα και οι υπηρεσίες της τμηματικής αίτησης δεν μπορούν να αλληλεπικαλύπτονται με τα προϊόντα και τις υπηρεσίες που παραμένουν στην αρχική αίτηση ή που περιλαμβάνονται σε άλλες τμηματικές αιτήσεις.

2. Η δήλωση διαίρεσης είναι απαράδεκτη:

(α) εάν έχει ασκηθεί ανακοπή κατά της αρχικής αίτησης, η δε δήλωση διαίρεσης αφορά τα αγαθά και τις υπηρεσίες εναντίον των οποίων στρέφεται η ανακοπή, έως ότου η απόφαση του τμήματος ανακοπών αποκτήσει ισχύ δεδικασμένου ή ώσπου να εγκαταληφθεί η διαδικασία ανακοπής.

(β) κατά τις περιόδους που ορίζει ο εκτελεστικός κανονισμός.

3. Η δήλωση διαίρεσης πρέπει να συνάδει με τις διατάξεις που προβλέπει ο εκτελεστικός κανονισμός.

4. Η δήλωση διαίρεσης υπόκειται στην καταβολή τέλους. Η δήλωση θεωρείται ότι έχει γίνει μόνο μετά την εξόφληση του τέλους.

5. Η διαίρεση αρχίζει να ισχύει από την ημερομηνία κατά την οποία μετεγγράφεται στο φάκελο που διατηρεί το Γραφείο για την αρχική αίτηση.

6. Κάθε αίτηση που υποβάλλεται και κάθε τέλος που καταβάλλεται όσον αφορά την αρχική αίτηση πριν από την ημερομηνία παραλαβής από το Γραφείο της δήλωσης διαίρεσης θεωρείται ότι έχει υποβληθεί ή καταβληθεί επίσης για την τμηματική ή τις τμηματικές αιτήσεις. Τα τέλη που έχουν δεόντως εξοφληθεί για την αρχική αίτηση πριν από την ημερομηνία παραλαβής της δήλωσης διαίρεσης δεν επιστρέφονται.

7. Η τμηματική αίτηση διατηρεί την ημερομηνία κατάθεσης και κάθε ημερομηνία προτεραιότητας και αρχαιότητας της αρχικής αίτησης ».

13. Ο τίτλος του Τίτλου V αντικαθίσταται από τον ακόλουθο τίτλο :

« ΔΙΑΡΚΕΙΑ, ΑΝΑΝΕΩΣΗ ΤΡΟΠΟΠΟΙΗΣΗ ΚΑΙ ΔΙΑΙΡΕΣΗ ΤΟΥ ΚΟΙΝΟΤΙΚΟΥ ΣΗΜΑΤΟΣ ».

14. Μετά το άρθρο 48, εισάγεται το ακόλουθο άρθρο 48α :

«Άρθρο 48α

Διαίρεση της καταχώρισης

1. Ο δικαιούχος του κοινοτικού σήματος μπορεί να διαιρέσει την καταχώριση δηλώνοντας ότι ορισμένα προϊόντα ή υπηρεσίες που περιλαμβάνονται στην αρχική καταχώριση θα αποτελέσουν αντικείμενο μιας ή περισσότερων τμηματικών καταχωρίσεων. Τα προϊόντα και οι υπηρεσίες της τμηματικής καταχώρισης δεν μπορούν να αλληλεπικαλύπτονται με τα προϊόντα και τις υπηρεσίες που παραμένουν στην αρχική καταχώριση ή που περιλαμβάνονται σε άλλες τμηματικές καταχωρίσεις.

2. Η δήλωση διαίρεσης είναι απαράδεκτη:

(α) εάν έχει υποβληθεί στο Γραφείο αίτηση έκπτωσης ή ακυρότητας της αρχικής καταχώρισης, η δε δήλωση διαίρεσης αφορά τα προϊόντα και τις υπηρεσίες εναντίον των οποίων στρέφεται αυτή η αίτηση, έως ότου η απόφαση του τμήματος ακυρώσεων αποκτήσει ισχύ δεδικασμένου ή ώσπου να τερματιστεί η διαδικασία με άλλο τρόπο.

(β) εάν έχει κατατεθεί ανταγωγή έκπτωσης ή ακυρότητας στο πλαίσιο αγωγής που έχει ασκηθεί ενώπιον δικαστηρίου κοινοτικών σημάτων, η δε δήλωση διαίρεσης αφορά τα προϊόντα και τις υπηρεσίες εναντίον των οποίων στρέφεται αυτή η ανταγωγή, έως ότου καταχωριστεί μνεία της απόφασης του δικαστηρίου κοινοτικών σημάτων στο μητρώο κοινοτικών σημάτων, σύμφωνα με το άρθρο 96, παράγραφος 6.

3. Η δήλωση διαίρεσης πρέπει να συνάδει με τις διατάξεις που προβλέπει ο εκτελεστικός κανονισμός.

4. Η δήλωση διαίρεσης υπόκειται στην καταβολή τέλους. Η δήλωση θεωρείται ότι έχει γίνει μόνο μετά την εξόφληση του τέλους.

5. Η διαίρεση αρχίζει να ισχύει από την ημερομηνία κατά την οποία καταχωρίστηκε στο μητρώο.

6. Κάθε αίτηση που υποβάλλεται και κάθε τέλος που καταβάλλεται όσον αφορά την αρχική καταχώριση πριν από την ημερομηνία παραλαβής από το Γραφείο της δήλωσης διαίρεσης θεωρείται ότι έχει υποβληθεί ή καταβληθεί επίσης για την τμηματική ή τις τμηματικές καταχωρίσεις. Τα τέλη που έχουν δεόντως εξοφληθεί για την αρχική καταχώριση πριν από την ημερομηνία παραλαβής της δήλωσης διαίρεσης δεν επιστρέφονται.

7. Η τμηματική καταχώριση διατηρεί την ημερομηνία κατάθεσης και κάθε ημερομηνία προτεραιότητας και αρχαιότητας της αρχικής καταχώρισης ».

15. Στο άρθρο 50, παράγραφος 1, διαγράφεται το στοιχείο δ).

16. Στο άρθρο 51, παράγραφος 1, το στοιχείο α) αντικαθίσταται από το ακόλουθο κείμενο.

« α) εάν το κοινοτικό σήμα καταχωρίστηκε κατά παράβαση του άρθρου 7 ».

17. Στο άρθρο 52, η παράγραφος 2 αντικαθίσταται από το ακόλουθο κείμενο.

« 2. Το κοινοτικό σήμα κηρύσσεται επίσης άκυρο μετά από αίτηση που υποβάλλεται στο Γραφείο ή μετά από άσκηση ανταγωγής στα πλαίσια αγωγής για παραποίηση/απομίμηση όταν η χρήση του μπορεί να απαγορευθεί, δυνάμει ενός άλλου προγενέστερου δικαιώματος, και ιδίως:

α) δικαιώματος στο όνομα .

β) δικαιώματος στην εικόνα .

γ) δικαιώματος πνευματικής ιδιοκτησίας .

δ) δικαιώματος βιομηχανικής ιδιοκτησίας,

σύμφωνα με την κοινοτική νομοθεσία ή με το εθνικό δίκαιο που διέπει την προστασία του ».

18. Στο άρθρο 56, η παράγραφος 6 αντικαθίσταται από το ακόλουθο κείμενο :

« 6. Μνεία της απόφασης του Γραφείου σχετικά με την αίτηση έκπτωσης ή ακυρότητας εγγράφεται στο μητρώο, όταν η απόφαση καταστεί τελεσίδικη ».

19. Το άρθρο 60 αντικαθίσταται από το ακόλουθο κείμενο :

«Άρθρο 60

Αναθεώρηση των αποφάσεων στις περιπτώσεις ex parte

1. Εάν ο προσφεύγων είναι ο μόνος διάδικος στη διαδικασία και εάν το τμήμα το οποίο εξέδωσε την προσβαλλόμενη απόφαση θεωρήσει την προσφυγή παραδεκτή και βάσιμη, διορθώνει την απόφασή του.

2. Εάν η απόφαση δεν διορθωθεί σε προθεσμία ενός μήνα από την παραλαβή του υπομνήματος που εκθέτει τους λόγους της προσφυγής, η προσφυγή πρέπει να παραπεμφθεί αμέσως στο τμήμα προσφυγών, χωρίς να διατυπωθεί γνώμη επί της ουσίας ».

20. Μετά το άρθρο 60 εισάγεται το νέο άρθρο 60α:

«Άρθρο 60α

Αναθεώρηση των αποφάσεων στις περιπτώσεις inter partes

1. Εάν κατά τη διαδικασία ο προσφεύγων είναι αντιμέτωπος με άλλο διάδικο και το τμήμα το οποίο εξέδωσε την προσβαλλόμενη απόφαση θεωρήσει την προσφυγή παραδεκτή και βάσιμη, διορθώνει την απόφασή του.

2. Η διόρθωση μπορεί να γίνει μόνον εφόσον το τμήμα το οποίο εξέδωσε την προσβαλλόμενη απόφαση κοινοποιήσει στον άλλο διάδικο την πρόθεσή του να τη διορθώσει και αυτός το αποδεχθεί σε προθεσμία δύο μηνών από την ημερομηνία παραλαβής της κοινοποίησης.

3. Αν το τμήμα το οποίο εξέδωσε την προσβαλλόμενη απόφαση θεωρήσει, σε προθεσμία ενός μήνα από την παραλαβή του υπομνήματος που εκθέτει τους λόγους της προσφυγής, ότι δεν πρέπει να διορθώσει την απόφαση, η προσφυγή πρέπει να παραπεμφθεί αμέσως στο τμήμα προσφυγών, χωρίς να διατυπωθεί γνώμη επί της ουσίας. Αν το τμήμα θεωρήσει ότι πρέπει να διορθώσει την απόφασή του αλλά δεν το αποδεχθεί ο διάδικος σε προθεσμία ενός μήνα, η προσφυγή πρέπει να παραπεμφθεί αμέσως στο τμήμα προσφυγών, χωρίς να διατυπωθεί γνώμη επί της ουσίας, μετά την παραλαβή της δήλωσης με την οποία δεν αποδέχεται τη διόρθωση ο διάδικος ή, εάν δεν έχει παραληφθεί τέτοια δήλωση στην ταχθείσα προθεσμία, μετά την εκπνοή της ταχθείσας προθεσμίας ».

21. Μετά το άρθρο 77 εισάγεται το νέο άρθρο 77α:

«Άρθρο 77α

Ανάκληση

Αν το Γραφείο έχει λάβει μια απόφαση ή έχει κάνει μια καταχώριση στο μητρώο που θίγει τα δικαιώματα ενός διαδίκου και η εν λόγω απόφαση ή καταχώριση περιέχει προφανές διαδικαστικό σφάλμα που αντιβαίνει στον κανονισμό, το Γραφείο μπορεί να ανακαλέσει την απόφαση ή να διορθώσει την καταχώριση εάν είναι απαραίτητο προκειμένου να διορθωθεί το σφάλμα και να αποκατασταθεί η νομιμότητα και στο βαθμό που τα δικαιώματα ενός ή περισσότερων διαδίκων που επηρεάζονται αρνητικά από την ανάκληση δεν είναι περισσότερα από τα συμφέροντα ενός ή περισσότερων διαδίκων που επηρεάζονται θετικά από την ανάκληση και εάν η διόρθωση του σφάλματος εξυπηρετεί περισσότερο το δημόσιο συμφέρον παρά η μη διόρθωσή του. Μια τέτοια ανάκληση είναι παραδεκτή μόνο εφόσον δηλωθεί σε προθεσμία έξι μηνών από την ημερομηνία λήψης της απόφασης που ανακαλείται ή από την ημερομηνία της καταχώρισης που διορθώνεται ».

22. Στο άρθρο 78, η παράγραφος 5 αντικαθίσταται από το ακόλουθο κείμενο :

« 5. Οι διατάξεις του παρόντος άρθρου δεν εφαρμόζονται στις προθεσμίες που προβλέπονται στην παράγραφο 2, καθώς και στο άρθρο 42, παράγραφοι 1 και 3, και στο άρθρο 78α ».

23. Μετά το άρθρο 78 εισάγεται το νέο άρθρο 78α:

«Άρθρο 78α

Συνέχιση της διαδικασίας

1. Ο καταθέτης ή ο δικαιούχος κοινοτικού σήματος ή οποιοσδήποτε άλλος διάδικος σε διαδικασία ενώπιον του Γραφείου ο οποίος δεν μπόρεσε να τηρήσει μια προθεσμία έναντι του Γραφείου, εκτός των προθεσμιών που προβλέπονται στο άρθρο 25, παράγραφος 3, στο άρθρο 27, στο άρθρο 29, παράγραφος 1, στο άρθρο 33, παράγραφος 1, στο άρθρο 36, παράγραφος 2, στο άρθρο 42, παράγραφοι 1 και 3, στο άρθρο 63, παράγραφος 5, στο άρθρο 78 και στο παρόν άρθρο, μπορεί να εξασφαλίσει, μετά από αίτηση, τη συνέχιση της διαδικασίας, υπό τον όρο ότι, κατά την υποβολή της αίτησης, έχει διενεργηθεί η πράξη που παραλείφθηκε. Η αίτηση συνέχισης της διαδικασίας είναι παραδεκτή μόνον εφόσον υποβάλλεται σε προθεσμία δύο μηνών από την ημερομηνία λήξης της προθεσμίας που δεν τηρήθηκε. Η αίτηση θεωρείται ότι υποβλήθηκε μόνον αφού καταβληθεί το τέλος συνέχισης της διαδικασίας.

2. Το τμήμα που είναι αρμόδιο να αποφασίσει για τη μη διενεργηθείσα πράξη αποφασίζει και για την αίτηση.

3. Στην περίπτωση που το Γραφείο κάνει δεκτή την αίτηση, η μη τήρηση της προθεσμίας θεωρείται ότι δεν παρήγαγε συνέπειες.

4. Στην περίπτωση που το Γραφείο απορρίψει την αίτηση, το τέλος επιστρέφεται ».

24. Στο άρθρο 81, η παράγραφος 6 αντικαθίσταται από το ακόλουθο κείμενο :

« 6. Το τμήμα ανακοπών ή το τμήμα ακυρώσεων ή το τμήμα προσφυγών ορίζει το ποσό των εξόδων που επιστρέφονται δυνάμει των προηγούμενων παραγράφων εφόσον τα έξοδα που πρέπει να καταβληθούν είναι μόνο τα τέλη που καταβάλλονται στο Γραφείο και τα έξοδα εκπροσώπησης. Σε όλες τις άλλες περιπτώσεις ο γραμματέας του τμήματος προσφυγών ή ένα μέλος του προσωπικού του τμήματος ανακοπών ή του τμήματος ακυρώσεων ορίζει, μετά από σχετική αίτηση, το ποσό των εξόδων που επιστρέφονται. Η αίτηση είναι παραδεκτή μόνο για χρονικό διάστημα δύο μηνών από την ημερομηνία κατά την οποία η απόφαση σε σχέση με την οποία ζητείται να οριστεί το ποσό των εξόδων που επιστρέφονται καθίσταται τελεσίδικη. Το ποσό αυτό, μετά από αίτηση που υποβάλλεται εντός της ταχθείσας προθεσμίας, μπορεί να αναθεωρηθεί με απόφαση του τμήματος ανακοπών ή του τμήματος ακυρώσεων ή του τμήματος προσφυγών ».

25. Το άρθρο 88 τροποποιείται ως εξής :

(α) Στην παράγραφο 3, η πρώτη πρόταση αντικαθίσταται από το ακόλουθο κείμενο :

« Τα φυσικά ή νομικά πρόσωπα που έχουν την κατοικία ή την έδρα τους ή πραγματική και ενεργό βιομηχανική ή εμπορική εγκατάσταση στην Κοινότητα, μπορούν να εκπροσωπούνται ενώπιον του Γραφείου από υπάλληλό τους».

(β) Προστίθεται νέα παράγραφος 4 :

« 4. Ο εκτελεστικός κανονισμός καθορίζει εάν και με ποιους όρους πρέπει ένας υπάλληλος να καταθέσει στο Γραφείο ενυπόγραφο πληρεξούσιο το οποίο πρέπει να κατατεθεί στο φάκελο».

26. Το άρθρο 89 τροποποιείται ως εξής :

(α) Στην παράγραφο 1, το σημείο β) αντικαθίσταται από το ακόλουθο κείμενο :

« β) από τους εγκεκριμένους πληρεξουσίους οι οποίοι είναι εγγεγραμμένοι στον πίνακα που τηρεί, γι' αυτόν το σκοπό, το Γραφείο. Ο εκτελεστικός κανονισμός καθορίζει εάν και με ποιους όρους καταθέτουν οι εγκεκριμένοι πληρεξούσιοι στο Γραφείο ενυπόγραφο πληρεξούσιο το οποίο πρέπει να κατατεθεί στο φάκελο ».

(β) Στην παράγραφο 2, η πρώτη πρόταση του σημείου γ) αντικαθίσταται από το ακόλουθο κείμενο :

« γ) δικαιούται να εκπροσωπεί, σε υποθέσεις σημάτων, φυσικά ή νομικά πρόσωπα, ενώπιον της κεντρικής υπηρεσίας βιομηχανικής ιδιοκτησίας κράτους μέλους ».

27. Στο άρθρο 96, η παράγραφος 5 αντικαθίσταται από το ακόλουθο κείμενο :

« 5. Εφαρμόζονται οι διατάξεις του άρθρου 56, παράγραφοι 2, 3, 4 και 5 ».

28. Το άρθρο 108 τροποποιείται ως εξής :

(α) Η παράγραφος 4) αντικαθίσταται από το ακόλουθο κείμενο :

« 4. Σε περίπτωση που η αίτηση κοινοτικού σήματος θεωρείται ότι ανακλήθηκε, το Γραφείο απευθύνει στον καταθέτη ή στον δικαιούχο του σήματος γνωστοποίηση τάσσοντάς του προθεσμία τριών μηνών από τη γνωστοποίηση αυτή για την υποβολή αίτησης μετατροπής ».

(β) Η παράγραφος 5) αντικαθίσταται από το ακόλουθο κείμενο :

« 5. Όταν ανακαλείται η αίτηση κοινοτικού σήματος, ή το κοινοτικό σήμα παύει να παράγει αποτελέσματα λόγω εγγραφής παραίτησης στο μητρώο ή μη ανανέωσης της καταχώρισης, η αίτηση μετατροπής κατατίθεται, εντός προθεσμίας τριών μηνών από την ημερομηνία που ανακλήθηκε η αίτηση κοινοτικού σήματος, ή το σήμα έπαυσε να παράγει αποτελέσματα.

(γ) Η παράγραφος 6) αντικαθίσταται από το ακόλουθο κείμενο :

« 6. Όταν απορρίπτεται το κοινοτικό σήμα με απόφαση του Γραφείου ή όταν παύει να παράγει αποτελέσματα λόγω απόφασης του Γραφείου ή απόφασης δικαστηρίου κοινοτικών σημάτων, η αίτηση μετατροπής πρέπει να υποβληθεί εντός προθεσμίας τριών μηνών από την ημερομηνία κατά την οποία η απόφαση αυτή απέκτησε ισχύ δεδικασμένου ».

29. Στο άρθρο 109, η παράγραφος 3 αντικαθίσταται από το ακόλουθο κείμενο :

« 3. Το Γραφείο ελέγχει αν η μετατροπή που ζητείται πληροί τις προϋποθέσεις του κανονισμού και ιδίως των παραγράφων 1, 2 και 4 έως 6 του άρθρου 108 και της.παραγράφου 1 του άρθρου 109 καθώς και τις τυπικές προϋποθέσεις που προβλέπονται στον εκτελεστικό κανονισμό. Αν πληρούνται οι προϋποθέσεις αυτές, το Γραφείο διαβιβάζει την αίτηση μετατροπής στις κεντρικές υπηρεσίες βιομηχανικής ιδιοκτησίας των κρατών που αναφέρονται σ' αυτή ».

30. Στο άρθρο 110, η παράγραφος 1 αντικαθίσταται από το ακόλουθο κείμενο :

« 1. Κάθε κεντρική υπηρεσία βιομηχανικής ιδιοκτησίας στην οποία διαβιβάζεται η αίτηση μετατροπής μπορεί να ζητήσει από το Γραφείο κάθε πληροφορία σχετικά με την εν λόγω αίτηση η οποία θα μπορούσε να βοηθήσει την υπηρεσία αυτή να αποφασίσει για το εθνικό σήμα που προκύπτει από τη μετατροπή ».

31. Στο άρθρο 118, παράγραφος 3, δεύτερη πρόταση, οι λέξεις « μέσα σε προθεσμία δέκα πέντε ημερών » αντικαθίστανται από τις λέξεις « μέσα σε προθεσμία ενός μηνός » και, στην τρίτη πρόταση, οι λέξεις « μέσα σε προθεσμία ενός μηνός » αντικαθίστανται από τις λέξεις « μέσα σε προθεσμία τριών μηνών ».

32. Στο άρθρο 127, η παράγραφος 2 αντικαθίσταται από το ακόλουθο κείμενο :

« 2. Τα τμήματα ανακοπών λαμβάνουν τις αποφάσεις τους σε τριμελή σύνθεση, ένα δε από τα μέλη τουλάχιστον είναι νομικός. Σε ορισμένες ειδικές περιπτώσεις που ορίζονται από τον εκτελεστικό κανονισμό οι αποφάσεις λαμβάνονται από μονομελή τμήματα. Σε κάθε περίπτωση οι αποφάσεις που λαμβάνονται από μονομελή τμήματα πρέπει να αφορούν απλές υποθέσεις ».

33. Στο άρθρο 129, η παράγραφος 2 αντικαθίσταται από το ακόλουθο κείμενο :

« 2. Τα τμήματα ακυρώσεων λαμβάνουν τις αποφάσεις τους σε τριμελή σύνθεση, ένα δε από τα μέλη τουλάχιστον είναι νομικός. Σε ορισμένες ειδικές περιπτώσεις που ορίζονται από τον εκτελεστικό κανονισμό οι αποφάσεις λαμβάνονται από μονομελή τμήματα. Σε κάθε περίπτωση οι αποφάσεις που λαμβάνονται από μονομελή τμήματα πρέπει να αφορούν απλές υποθέσεις ».

34. Το άρθρο 130 τροποποιείται ως εξής :

(1) Η παράγραφος 2 αντικαθίσταται από το ακόλουθο κείμενο :

« 2. Τα τμήματα προσφυγών λαμβάνουν τις αποφάσεις τους σε τριμελή σύνθεση, δύο δε από τα μέλη τουλάχιστον είναι νομικοί. Σε ορισμένες ειδικές περιπτώσεις οι αποφάσεις λαμβάνονται από τμήμα με διευρυμένη σύνθεση, υπό την προεδρία του προέδρου των τμημάτων προσφυγών, ή με μονομελή σύνθεση».

(2) προστίθεται νέα παράγραφος 3 :

« 3. Οι αποφάσεις που λαμβάνονται από τμήματα με διευρυμένη σύνθεση καθορίζουν τις κατευθυντήριες γραμμές που θα ακολουθούν τα τμήματα προσφυγών σε ανάλογες υποθέσεις. Για τον καθορισμό των ειδικών περιπτώσεων που εμπίπτουν στην αρμοδιότητα του διευρυμένου τμήματος, θα πρέπει να λαμβάνεται υπόψη η νομική δυσκολία ή η σημασία της υπόθεσης ή οι ειδικές περιστάσεις που αιτιολογούν την ανάθεσή της σε διευρυμένο τμήμα. Η σύνθεση του διευρυμένου τμήματος ορίζεται βάσει του κανονισμού διαδικασίας των τμημάτων προσφυγών που προβλέπεται στο άρθρο 140, παράγραφος 3 ».

(3) προστίθεται νέα παράγραφος 4 :

« 4. Για τον καθορισμό των ειδικών περιπτώσεων που εμπίπτουν στην αρμοδιότητα του μονομελούς τμήματος θα πρέπει να λαμβάνεται υπόψη η απουσία δυσκολιών στα νομικά ή πραγματικά ζητήματα που εγείρονται, η περιορισμένη σημασία της συγκεκριμένης υπόθεσης και η απουσία άλλων ειδικών περιστάσεων. Μπορεί επίσης να πρόκειται για περιπτώσεις που άπτονται ζητημάτων τα οποία έχουν ήδη αποσαφηνιστεί από κατευθυντήρια γραμμή του Γραφείου ή που εμπίπτουν σε σειρά υποθέσεων με το ίδιο αντικείμενο και από τις οποίες η μια έχει επιλυθεί με απόφαση που έχει ισχύ δεδικασμένου. Η απόφαση για την ανάθεση μιας υπόθεσης σε μονομελές τμήμα στις περιπτώσεις που προαναφέρθηκαν λαμβάνεται με ομοφωνία από το τμήμα που εξετάζει την υπόθεση, μετά την ακρόαση των μερών. Το μονομελές τμήμα αναπέμπει την υπόθεση στο τριμελές τμήμα εάν διαπιστώσει ότι οι όροι για την ανάθεση δεν συντρέχουν πλέον. Τα μέτρα αυτά συμπληρώνονται, εάν χρειάζεται, σύμφωνα με τον κανονισμό διαδικασίας των τμημάτων προσφυγών που προβλέπεται στο άρθρο 140, παράγραφος 3 ».

35. Το άρθρο 131 αντικαθίσταται από το ακόλουθο κείμενο :

«Άρθρο 131

Ανεξαρτησία των μελών των τμημάτων προσφυγών

1. Ο πρόεδρος των τμημάτων προσφυγών διορίζεται, σύμφωνα με την προβλεπόμενη στο άρθρο 120 διαδικασία διορισμού του αντιπροέδρου του Γραφείου, για μια πενταετία. Η εξουσία παύσης του προέδρου των τμημάτων ανήκει στο Συμβούλιο, το οποίο ενεργεί με βάση πρόταση του διοικητικού συμβουλίου, μετά από ακρόαση του προέδρου του Γραφείου. Η θητεία του προέδρου των τμημάτων προσφυγών μπορεί να ανανεωθεί για πρόσθετες πενταετείς περιόδους ή ως τη συνταξιοδότησή του εφόσον φτάσει σε ηλικία συνταξιοδότησης κατά τη νέα του θητεία.

Ο πρόεδρος των τμημάτων προσφυγών διαθέτει εξουσίες διαχείρισης και οργάνωσης που συνίστανται κυρίως στα εξής :

(α) ορίζει τους κανόνες και την οργάνωση της εργασίας με τους προέδρους των τμημάτων .

(β) αναθέτει τους φακέλους τάσσοντας, ενδεχομένως, προθεσμία για τη λήψη απόφασης, μετά από πρόταση του προέδρου του ενδιαφερόμενου τμήματος .

(γ) ζητεί από τον πρόεδρο του Γραφείου να ενημερώνει το διοικητικό συμβούλιο σε περίπτωση επανειλημμένης αθέτησης των υποχρεώσεων που ανατίθενται κατ'αυτό τον τρόπο.

Οι εξουσίες αυτές συμπληρώνονται, εάν χρειάζεται, σύμφωνα με τον κανονισμό διαδικασίας των τμημάτων προσφυγών που προβλέπεται στο άρθρο 3, παράγραφος 3.

2. Τα μέλη, συμπεριλαμβανομένων των προέδρων των τμημάτων προσφυγών, διορίζονται για πενταετή περίοδο από το διοικητικό συμβούλιο. Η θητεία τους μπορεί να ανανεωθεί για πρόσθετες πενταετείς περιόδους ή ως τη συνταξιοδότησή τους εφόσον φτάσουν σε ηλικία συνταξιοδότησης κατά τη νέα τους θητεία.

3. Κάθε πειθαρχική απόφαση κατά των προέδρων και των μελών των τμημάτων προσφυγών λαμβάνεται από το Δικαστήριο, στο οποίο προσφεύγει το διοικητικό συμβούλιο, το οποίο ενεργεί με βάση πρόταση του προέδρου των τμημάτων.

4. Τα μέλη των τμημάτων προσφυγών είναι ανεξάρτητα. Κατά τη λήψη των αποφάσεών τους, δεν δεσμεύονται από οδηγίες.

5. Οι πρόεδροι και τα μέλη των τμημάτων προσφυγών δεν επιτρέπεται να είναι εξεταστές ή μέλη των τμημάτων ανακοπών ή του τμήματος διαχείρισης σημάτων και νομικών θεμάτων ούτε των τμημάτων ακυρώσεων ».

36. Στο άρθρο 140, παράγραφος 2, διαγράφονται τα σημεία 1) και 4).

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: Εσωτερική Αγορά

Δραστηριότητα(-ες): Βελτίωση του συστήματος για το κοινοτικό σήμα

Ονομασια τησ δρασησ:

Πρόταση κανονισμού του Συμβουλίου για την τροποποίηση του κανονισμού (EΚ) αριθ. 40/94 σχετικά με το κοινοτικό σήμα

Προσαρμογή επακολούθως και καταλλήλως του εκτελεστικού κανονισμού σύμφωνα με τη διαδικασία που προβλέπεται στο άρθρο 141 του εν λόγω κανονισμού.

1. ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

A-1, A-7 0 3 1 Έξοδα συνεδριάσεων επιτροπών

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1 Συνολικό κονδύλιο της δράσης (μέρος B): εκατομμύρια ευρώ σε πιστώσεις ανάληψης υποχρεώσεων (ΠΑΥ)

Άνευ αντικειμένου

2.2 Περίοδος εφαρμογής:

(Έτος έναρξης και έτος λήξης)

2003

2.3 Συνολική πολυετής εκτίμηση των δαπανών:

α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

Άνευ αντικειμένου

Εκατομμύρια ευρώ (μέχρι τρίτου δεκαδικού)

>ΘΕΣΗ ΠIΝΑΚΑ>

β) Τεχνική και διοικητική υποστήριξη (ΤΔΥ) και δαπάνες στήριξης (ΔΣ) (πρβλ. σημείο 6.1.2)

Άνευ αντικειμένου

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4 Συμβατότητα με τον δημοσιονομικό προγραμματισμό και με τις δημοσιονομικές προοπτικές

[X...] Πρόταση συμβιβάσιμη με τον ισχύοντα δημοσιονομικό προγραμματισμό.

Η πρόταση αυτή απαιτεί επαναπρογραμματισμό του αντίστοιχου τομέα των δημοσιονομικών προοπτικών,

συμπεριλαμβανόμενης, κατά περίπτωση, της προσφυγής στις διατάξεις της διοργανικής συμφωνίας.

2.5 Δημοσιονομικές επιπτώσεις επί των εσόδων [14]

[14] Για περισσότερες πληροφορίες, βλέπε το χωριστό επεξηγηματικό έγγραφο.

[...X] Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου).

Ή

Δημοσιονομική επίπτωση - Η επίδραση επί των εσόδων έχει ως εξής:

Σημείωση: Όλες οι διευκρινίσεις και παρατηρήσεις που αφορούν τον τρόπο υπολογισμού της επίδρασης επί των εσόδων πρέπει να περιλαμβάνονται σε χωριστό φύλλο, επισυναπτόμενο στο παρόν δημοσιονομικό δελτίο.

Εκατομμύρια ευρώ (μέχρι πρώτο δεκαδικό)

>ΘΕΣΗ ΠIΝΑΚΑ>

(Να περιγραφεί κάθε σχετικό κονδύλιο του προϋπολογισμού, προσθέτοντας τον κατάλληλο αριθμό κονδυλίων στον πίνακα, εφόσον το αποτέλεσμα αφορά περισσότερα του ενός κονδύλια του προϋπολογισμού)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 308 της Συνθήκης

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Αναγκαιότητα κοινοτικής παρέμβασης [15]

[15] Για περισσότερες πληροφορίες, βλέπε το χωριστό έγγραφο γενικών κατευθύνσεων.

5.1.1 Επιδιωκόμενοι στόχοι

Άνευ αντικειμένου

5.1.2 Μέτρα σχετικά με την εκ των προτέρων αξιολόγηση

(Εδώ πρόκειται για:

α) επεξήγηση του τρόπου και του χρόνου της εκ των προτέρων αξιολόγησης (συντάκτης, χρονοδιάγραμμα και αν η(οι) έκθεση(-εις) είναι διαθέσιμη(-ες) ή πώς συγκεντρώθηκαν τα αντίστοιχα στοιχεία [16].

[16] Για τα κατ' ελάχιστον πληροφοριακά στοιχεία που πρέπει να υποβληθούν σχετικά με τις νέες πρωτοβουλίες, βλέπε έγγραφο SEC (2000)1051.

Άνευ αντικειμένου

β) σύντομη περιγραφή των διαπιστώσεων και των διδαγμάτων που συνάγονται από την εκ των προτέρων αξιολόγηση)

5.1.3 Μέτρα σχετικά μετά την εκ των υστέρων αξιολόγηση

Άνευ αντικειμένου

5.2 Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

Άνευ αντικειμένου

5.3 Λεπτομέρειες υλοποίησης

Άνευ αντικειμένου

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

Άνευ αντικειμένου. Ουδεμία δημοσιονομική επίπτωση στο μέρος Β του προϋπολογισμού.

6.1.1 Δημοσιονομική παρέμβαση

Πιστώσεις ανάληψης υποχρεώσεων σε εκατομμύρια ευρώ (μέχρι τρίτο δεκαδικό)

>ΘΕΣΗ ΠIΝΑΚΑ>

6.2 Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού) [17]

[17] Για περισσότερες πληροφορίες, βλέπε το χωριστό έγγραφο γενικών κατευθύνσεων.

Άνευ αντικειμένου. Ουδεμία δημοσιονομική επίπτωση στο μέρος Β του προϋπολογισμού.

Πιστώσεις ανάληψης υποχρεώσεων σε εκατομμύρια ευρώ (μέχρι τρίτου δεκαδικού)

>ΘΕΣΗ ΠIΝΑΚΑ>

(Εάν απαιτείται, να επεξηγηθεί ο τρόπος υπολογισμού)

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1 Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2 Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Οι ανάγκες σε ανθρώπινους και διοικητικούς πόρους θα καλύπτονται από τα κονδύλια που διατίθενται στην αρμόδια για τη διαχείριση της δράσης ΓΔ στο πλαίσιο της ετήσιας διαδικασίας κατανομής των πιστώσεων.

Τα ποσά αντιστοιχούν στις συνολικές δαπάνες για 12 μήνες.

7.3 Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες της δράσης για 12 μήνες.

(1) Να προσδιοριστεί το είδος κάθε επιτροπής καθώς και η ομάδα στην οποία ανήκει.

>ΘΕΣΗ ΠIΝΑΚΑ>

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1 Επακόλουθα μέτρα

Άνευ αντικειμένου

(Πρέπει να συγκεντρώνονται επαρκή στοιχεία για τα επακόλουθα μέτρα, ήδη από την έναρξη κάθε δράσης, σε σχέση με τα χρησιμοποιούμενα μέσα και πόρους, τα επιτεύγματα και τα αποτελέσματα της παρέμβασης. Στην πράξη τούτο σημαίνει: (i) καθορισμό των αριθμοδεικτών για τα μέσα και τους πόρους, τα επιτεύγματα και τα αποτελέσματα. (ii) εκπόνηση μεθόδων για τη συγκέντρωση των στοιχείων)

8.2 Τρόπος και περιοδικότητα της προβλεπόμενης αξιολόγησης

Άνευ αντικειμένου

(Να περιγραφεί το χρονοδιάγραμμα και οι λεπτομέρειες πραγματοποίησης των ενδιάμεσων και των εκ των υστέρων (ex post) αξιολογήσεων που πρέπει να πραγματοποιηθούν για να διαπιστωθεί αν η παρέμβαση πέτυχε τους στόχους που είχαν τεθεί. Στην περίπτωση των πολυετών προγραμμάτων, πρέπει να γίνεται τουλάχιστον μία σε βάθος αξιολόγηση κατά τη συνολική περίοδο εφαρμογής του κάθε προγράμματος. Για τις άλλες δραστηριότητες, πρέπει να πραγματοποιείται μία αξιολόγηση εκ των υστέρων ή στο μέσο της περιόδου εφαρμογής, με περιοδικότητα που να μην υπερβαίνει τα 6 έτη)

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Άνευ αντικειμένου

(Άρθρο 3 παρ. 4 του Δημοσιονομικού Κανονισμού: «Για την αποφυγή των κινδύνων απάτης ή παρατυπιών, η Επιτροπή περιλαμβάνει στο δημοσιονομικό δελτίο πληροφορίες σχετικά με τα υφιστάμενα ή μελετώμενα προληπτικά ή προστατευτικά μέτρα».)